***Homélie de S.E. Mgr Daniel NLANDU MAYI, Evêque de Matadi, à l’occasion de la messe de Pâques à Nduizi***

*Sous/Paroisse de* Nduizi, *dimanche 21 avril 2019*

Textes :

* Ac 10,34a.37-43
* Col 3,1-4
* Jean 20,1-9

Ba kristu na munu ya N’zolwa na Yezo-Kristu,

Yenge ! zola !

Bubu, dibundu na beto ya m’vimba

ikele na kyese mingi.

Kilumbu yayi ikele ya n’kembo

mpe ya mayangi

mutindu mu tubaka na luyatiku ya missa.

Samu beto ikele na kukembela

diswekamu ya n’nene ya lukwikilu na beto.

Na kati ya maswekamu nyonso

beto ke kembelaka

na Dibundu ya Santu ya Katolika,

**N’kinzi ya Paki ya lufutumuku**

**ya Mfumu na beto Yezo-Kristu**,

yau me lutisa n’nene.

Yau ikele **kisina** ya lukwikilu

beto ke dumisaka.

Lumingu ya lufutumuku ya Yezo

ke bokelelwaka **lumingu ya lukwikilu**.

Yau yina Santu Paulo,

na mukanda ya ntete

yandi sonekaka na bakristo

ya mbanza ya Korinti,

yandi tubaka :

«  **kana kristu futumukaka ve,**

**wana lukwikilu to kivuvu na beto**

**zolaka vwanda ya mpamba** »(1 Cor 15,17).

Bakristu na munu,

Ya kyeleka, kristu me futumuka.

Lufutumuku na yandi

kwizaka soba luzingu mpe nkadilu

ya bayina kwikilaka

mpe tulaka kivuvu na bau na yandi ;

na kutadilaka yandi

mutindu **Mfumu** mpe **Mvuluzi** na bau.

Kana beto me kwikila,

mpe me tula kivuvu na beto na yandi,

beto dyaka ke kwiza banda luzingu ya impa.

Samu na kusadisa beto

na kilumbu yayi ya nkembo,

na kutoma bakusa

diswekamu yayi

ya lufutumuku ya Kristu,

Dibundu me kubikila beto

mikanda tatu ya santu,

yina beto fwete toma fiongonina.

Nsangu ya mbote beto me kuwa

ikele na kumonisina beto ti,

na manima bilumbu tatu

landilaka luziku Ya Yezo,

kiziami na yandi

vwandaka ya kuzibuka.

Kansi nzutu na yandi

vwandaka ve na kati.

Bakento mosi,

vwandaka toma zola Yezo,

kwendaka nsiuka nsiuka na kiziami,

bau bantu ya ntete monaka mambu yina.

Bau vutukaka

na kuzabisa yau na bantumwa.

Diambu yayi ya ngitukulu

telamesaka bantumwa n’tima.

Yau yina,

awa Pierre na Yowani

zolaka zaba mambu ikele na kuluta,

bau bakaka nzila ya Kiziami,

samu bau kwenda zaba

kana nani me bimisa nzutu ya Mfumu na bau,

na kisika bau zikilaka yandi.

Na ntangu bau kumaka na kiziami,

bau me mona kyeleka ti

nzutu na yandi vwandaka dyaka ve na kati.

Bilele kaka yina bau zingaka yandi

vwandaka ya kutoma kubundikwa

na kati ya kiziami.

Yina vwandaka kisinsu monisaka ti

kyeleka Mfumu me futumuka.

***Ya kieleka Kristu me futumuka!***

Awa Kristu me futumuka,

**yinki mutindu beto lenda kutana na yandi ?**

Kyeleka,

bakristu na munu ya n’zolwa,

beto lenda kutana na Mfumu me futumuka

na ntangu beto ke kabasanaka dimpa (cf. Disciples d’Emmaüs, Luc 24,13-35),

yina zola tuba ti

na kimenga ya misa kaka,

yina beto ke kembelaka konso kilumbu,

beto ke lenda kumona yandi

konso ntangu beto ikele na mfunu

na kuvwanda na yandi.

Na Misa kaka

beto lenda bakilaka ngolo ya impa

samu na kumwanganesa

na bifulu nyonso

mpe na bantu ya makanda nyonso ti

**ya kyeleka Mfumu Yezo,**

**yina bau komaka na dikuluzu,**

**yandi me futumuka.**

Beto zimbakanaka ve,

na mboteka beto kitukaka bantumwa

ya Nsangu ya mbote

ya lufutumuku ya Kristu.

Bau tindaka beto,

kubanda na kilumbu yina,

na inza ya m’vimba

kondwa kuswasikisa makanda

to bandinga ya bantu.

Mbandu yina,

yau mpe kaka santu luka me pesa beto,

na mukanda ya mavangu ya bantumwa

beto me kuwa na lutangu ya ntete.

Santu Petelo

kwendaka na mbanza ya Sezarea,

na inzo ya Corneille,

mbuta ya basoda ya Roma,

samu na kulonga yandi,

mpe na bantu ya inzo na yandi

nsangu ya lufutumuku ya Kristu.

Corneille vwandaka mu-pagano.

Kansi malongi yandi kuwaka

kitulaka yandi kilandi ya kieleka ya Kristu.

Yau yina,

yandi ndimaka kutambula mboteka.

Beno tala kisalu,

**Yezo me futumuka**,

ikele na kupesa beto bubu.

Beto fwete sala yau

kondwa kuswasikisa bantu

to makanda ya bantu.

Beto kwenda telamena Kristu

me futumuka kimbangi

na ntwala ya bantu nyonso,

na bifulu nyonso mpe ntangu nyonso.

Kansi beto lenda sadila yau

kaka na kati ya inzo ve,

kansi na bisika nyonso,

na makanda na beto,

ti bisika na beto ya bisalu.

Beto nata mpe nsangu ya mbote

ya lufutumuku

na ba mpangi ya beto

ya Mabundu ya N’kaka ;

ntete ntete na bayina me zaba Kristu ve.

Nzambi,tata na beto,

ikele na nsatu ya kuvuluza bantu nyonso.

Beto zimbakana ve ti

Kisalu yayi beto lenda sala yau

beto mosi kaka ve,

kansi kintwadi na yandi Mfumu.

 Yenge ! Zola !

Mutindu mu tubaka na luyantiku,

bubu awa na Sous/Paroisse ya Nduizi

munu kekwiza pesa sacramento ya Nsiamisa

na bayina nionso kuizaka kubama

samu na ku kituka bubu yayi ba mbangi

ya kieleka ya M’fumu na beto Yezo Kristu

na luzingu na bawu.

Na beno bana na munu,

ketambula Sakramento ya Nsiamisa!

Mpeve ya n’longo beto ke lomba

samu na beno,

yau kaka beno tambulaka

na mboteka na beno.

Kansi Sakramento ya Nsiamisa

ke kwiza yandula yau dyaka na beno.

Yau ikele Mpeve ya wonga ve,

kansi Mpeve ya unkabu.

Mpeve yina,

ikele tiya ya ngolo ke syamisaka

bayina ke baka

kiyekwa ya kusadila Kristu na Dibundu

mpe ya kutelamena yandi kilmbangi

ntangu nyonso mpe na bifukulu nyonso.

Beno ke kituka bubu yayi

ba mbuta na Dibundu

mpe kivuvu ya ngolo

ya kizunga yayi ya NDUIZI.

Mpeve beno ke tambula ke sadisa beno

na kuvwanda ba mpangi ya kieleka

ya Yezo Kristu, yina me mfutumuka na bafwa.

Beno monaka wonga ve,

samu beno kevwanda beno mosi ve

Kasi Mfumu Nzambi yandi mosi

ke banda ku twandisa beno.

Beno tudila munu mpe kivuvu,

munu Nganga-Mbuta ya beno,

samu munu ke sambidila beno tangu nionso,

beno vwanda ya kukwikama

na mambu ya Nzambi

na kati ya Dibundu ya beto ya santu ya Katolika.

Bika Mama Maria,Ngudi ya Bakristu,

sadisa beno na kununga Mvita ya masumu,

samu kintwadi

na Dibundu ya beto ya mvimba,

beto kwiza tuba bubu ti**:**

**” kyeleka, kristu me futumuka”! Alleluia**

Amen!

 + Daniel NLANDU MAYI